Saldanha: 'Amsa speel nie volgens die reëls' | Netwerk24
Deur Elvira Wood 18 Februarie 2020 13:27
Gerhard Papenfus, uitvoerende hoof van die Nasionale Werkgewersvereniging (Neasa), sê Dinsdag in 'n verklaring "die sluiting van Saldanha Staal, en die gevolglike verlies aan werk, is in stryd met een van die ondernemings wat Amsa gemaak het in ruil vir die instelling van tariewe".
Amsa se aanleg in Vanderbijlpark.Foto: Argief
Hy sê boonop het 'n brand " 'n paar dae gelede by die Amsa-aanleg in Vanderbijlpark" groot skade aangerig wat 'n negatiewe invloed op produksie het.
"Vreemd genoeg, in plaas van die opskorting van die tariewe, het Amsa selfs 'n aansoek van die hand gewys om staal in te voer vir die tydperk wat sy produksie geraak is," sê Papenfus.
'n Invoertarief van 10% en 'n verdere beskermingsheffing van 8% word op staalinvoer gehef.
Dr. Umeesha Naidoo, direkteur vir primêre minerale by die departement van handel en nywerheid, het voorheen aan Netwerk24 gesê sowat 20% van die staalgebruik in Suid-Afrika is van ingevoerde staal. Die meeste hiervan kom uit China, Rusland en Taiwan.
Neasa was van die begin af gekant teen enige tariewe wat op ingevoerde staal gehef word. Die vereniging sê Amsa dring net daarop aan om homself te beskerm, en verreken nie die gevolge daarvan op die afstroom-ondernemings nie.
"Ondernemings in die stroomaf-staalsektor skaal af of sluit teen 'n ongekende koers omdat hulle nie mededingend is nie. Dit is deels as gevolg van die regering se beleid om invoertariewe af te dwing om Amsa te beskerm," sê Papenfus.
Hy sê dit is duidelik dat nie eens invoertariewe Amsa uit sy finansiële verknorsing sal red nie, daarom is die vraag waarom die staat steeds daarop aandring.
"Amsa het verlede week sy finansiële resultate vir 2019 bekend gemaak. Dit wys hy het 'n astronomiese verlies van R4,6 miljard gelei. Dit is net 'n verdere bewys daarvan dat tariewe Amsa nie kan en sal red nie.
"Dit vertraag net die uiteindelike ondergang van Amsa, terwyl die beskerming daarvan verwoesting in die res van die sektor saai."
Papenfus sê ook dit is 'n raaisel hoekom die Kommissie vir Internasionale Handelsadministrasie (Itac) weier om produkte wat nié deur Amsa vervaardig word nie, van tariewe vry te stel.
"Amsa se argument dat die tariewe nodig is om die speelveld gelyk te maak, is uiterste nonsens. Hoe kan hulle dit selfs net voorstel wanneer hulle goed weet dat tariewe hulle beskerm en nie net die speelveld ongelyk maak vir afstroomse nywerhede nie, maar dit heeltemal onspeelbaar maak," vra hy.